b'\n_START_ARTICLE_\nBaruch Samuel Blumberg\n_START_SECTION_\n\xc5\xbdivljenjepis\n_START_PARAGRAPH_\nV 50-ih letih 20. stoletja je s pomo\xc4\x8djo osnovne imunolo\xc5\xa1ke tehnike difuzije na agarnem gelu preu\xc4\x8deval razlike v serumskih beljakovinah med posamezniki. S tem delom je nadaljeval tudi leta 1957, ko se je zaposlil na Nacionalnih in\xc5\xa1titutih za zdravje. Leta 1964 je postal \xc4\x8dlan Fox Chase Cancer Center v Filadelfiji. Potoval je po svetu ter jemal ljudem vzorce krvi. Preu\xc4\x8deval je dedne raznolikosti med posamezniki, zaradi katerih nekateri zbolijo za dolo\xc4\x8deno boleznijo, npr. rakom, drugi pa ne, \xc4\x8deravno \xc5\xbeivijo v podobnem okolju. Leta 1964 je med preu\xc4\x8devanjem zlatenice v serumu nekega Aborigina  odkril povrhnji antigen virusa hepatitisa B. Poimenoval ga je \xc2\xbbavstralski antigen\xc2\xab. Blumberg je s svojo ekipo razvil test za ugotavljanje oku\xc5\xbebe s hepatitisom B ter s tem omogo\xc4\x8dil prepre\xc4\x8devanje \xc5\xa1irjenja oku\xc5\xbebe z darovano krvjo, razvil pa je tudi cepivo.'